钦定古今图书集成/理学汇编/经籍典/第033卷 > 荀侍中集 > 《经籍论》
## 钦定古今图书集成/理学汇编/经籍典/第033卷 > 荀侍中集 > 《经籍论》

经称“立天之道，曰阴与阳；立地之道，曰柔与刚；立人
之道，曰仁与义。阴阳之节，在于四时五行；仁义之大
体，在于三纲六纪；上下咸序，五品有章。淫则荒越，民
失其性。”于是在上者则天之经，因地之义，立度宣教，
以制其中。施之当时，则为道德，垂之后世，则为典经，
皆所以总统纲纪，崇立王业。及至末俗，异端并生，诸
子造谊，以乱大伦。于是微言绝，群议缪焉。故仲尼畏
而忧之，咏叹斯文，是圣人笃文之至也。若乃季路之
言，何必读书，然后为学？《棘子》成曰：“君子质而已矣，何
以文为？”夫潜地窟者而不睹天明，守冬株者而不识
夏荣，非通炤之术也。然博览之家，不知其秽，兼而善
之，是大田之莠，与苗并兴，则良农之所悼也。质朴之
士，不择其美，兼而弃之，是昆山之玉与石俱捐，则卞
和之所痛也。故孔子曰：“博学于文，约之以礼，亦可以
弗畔矣夫！”孝武皇帝时，董仲舒推崇孔氏，抑绌百家，
至刘向父子典校经籍，而新义分方，九流区别，典籍
益彰矣。自非至圣之崇，孰能定天下之疑？是以后贤
异心，各有损益。中兴之后，大司农郑众、侍中贾逵各
为《春秋左氏传》，作《解注》。孝桓帝时，故南郡太守马融
著《易解》，颇生异说。及臣悦叔父故司徒爽著《易传》，据
爻象承应，阴阳变化之义，以十篇之文，解说经意。繇
是兖、豫之言《易》者，咸传荀氏学，而马氏亦颇行于世。
爽又著《诗传》，皆附正义，无他说。又去圣久远，道义难
明，而古之《尚书》《毛诗》《左氏春秋》《周官》，通人学者，多尚
好之，然希各得立于学官也。